স্টাফ রিপোর্টার : ইসলামী আন্দোলন বাংলাদেশ-এর প্রেসিডিয়াম সদস্য অধ্যক্ষ মাওলানা সৈয়দ মোসাদ্দেক বিল্লাহ আল মাদানী বলেছেন, শিক্ষামন্ত্রী সুকৌশলে নাস্তিক্যবাদী ও হিন্দুত্ববাদী ঈমানবিধ্বংসী সিলেবাস প্রণয়ন করে আমাদের সন্তানদের ঈমান নিয়ে ছিনিমিনি খেলছে। অবিলম্বে বিতর্কিত সিলেবাস এবং শিক্ষা আইন ও শিক্ষানীতি বাতিল না করলে আমাদের ঈমান রক্ষায় যে ধরনের কর্মসূচির প্রয়োজন তা-ই গ্রহণ করতে বাধ্য হবো। তিনি বলেন, বিতর্কিত শিক্ষানীতি ২০১০-এর আলোকে বাংলাদেশের কোমলমতি ছাত্রছাত্রীদের জন্যে প্রণীত নতুন সর্বনাশা সিলেবাস প্রমাণ করে, এ শিক্ষানীতির মতলব জঘন্য। এটা বাংলাদেশ ধ্বংসের শিক্ষানীতি। দেশের মুসলমান ও ইসলাম শূন্য করার রণকৌশল। ভারতের প্রেসক্রিপশন অনুযায়ী সংবিধান থেকে আল্লাহর উপর আস্থা ও বিশ্বাস তুলে দিয়ে ধর্মনিরপেক্ষতা স্থাপন করার পর সরকারের মদদে কতিপয় হিন্দু ও নাস্তিক সিলেবাসে পরিবর্তন এনে মুসলমানের ঈমানে আঘাত করেছে।